Je sires Humbers de Fraigne, chevalier, fais savoir à touz ces qui verront et orront ces presantes lettres que je suis devenuz hons liges et weil estre à noble dame Lore, fome çay en arriers le noble baron Jeham, çay en arriers conte de Bourgoigne et signour de Salins, sauve la feauté au signour de Husies, et ay repris en fié et en chasemant, pour moy et pour les miens, de la devantdite dame Lore sexante soudées de terre, c’est assavoir XX jornaux de terre arauble, assis ou territoire de Fraigne, desquex XX jornaux cinc jornaux sont assis en Champallier, qui est assis, d’une part, delez la vile de Fraigne, derrier la maison Estene, dit Chevalet, et, d’autre part, delez la piece es Maruglier; et cinc jornaux ou cham de Ruivel, qui est assis delez le cham mons. Henri, curié de Fraigne; et quatre jornaux ou cham de Laites, qui est assis, d’une part, delez le cham es fiz Chavier et, d’autre part, delez le cham mons. Wachier, chevalier, de Fraigne; et un jornal ou cham de Ruivel, qui est assis, d’une part, delez le cham es Borrias et, d’autre part, delez le tertre de Monmoret; et un jornal ou cham de la fin de Crusille, qui est assis, d’une part, delez le cham Estene, dit Chevalet, et, d’autre part, delez le cham Robelin, de Fraigne; et un jornal ou cham qui est assis, d’une part, [delez] le cham Ponce, fame çay en arriers Chanet, et, d’autre part, delez le cham Huguenim, fil Pasqua, de Livier; et trois jornaux ou cham de Ruivel, qui est assis, d’une part, delez le cham mons. Henri, curé de Fraigne, et, d’autre part, delez le cham mons. Vauchier, pour vint livres d’estevenans, lesquex la devantdite dame Lore m’a donées, et je les ai receues de li en bonne menoie nombrée, et m’an tien bien por paiez. En tesmoignaige de laquel chose, je devantdit, sires Humbert de Fraigne, chevalier, ay fait seeler ces presantes lettres dou seel à religious baron frere Jaque, abbé dou Mont-Sainte-Marie, de l’ordre de Citiaux, de la dyocese de Besançon, et dou seel mons. Pierre, dit Esperit, chevalier, de Salins, bailliz à la devantdite dame Lore, contesse de Chalon... Ce fut fait et doné l’am dou miliaire qui corroit par mil CC septante et quatre, ou mois de jung.